Document ID: 31995R1084

Komisjoni määrus (EÜ) nr 1084/95,
15. mai 1995,
millega tühistatakse Taiwanist pärit küüslaugu impordi suhtes kohaldatav kaitsemeede ja asendatakse see päritolusertifikaadiga
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. mai 1972. aasta määrust (EMÜ) nr 1035/72 puu- ja köögiviljaturu ühise korralduse kohta, [1] viimati muudetud Austria, Soome ja Rootsi ühinemisaktiga ja määrusega (EÜ) nr 3290/94, [2] eriti selle artiklit 22b ja artikli 29 lõiget 2,
ning arvestades, et:
komisjoni 12. juuli 1993. aasta määrusega (EMÜ) nr 1859/93 kolmandatest riikidest imporditud küüslaugu suhtes kohaldatava impordilitsentside süsteemi kohta, [3] muudetud määrusega (EÜ) nr 1662/94, [4] seatakse ühenduses küüslaugu vabasse ringlusse lubamise tingimuseks impordilitsentsi esitamine;
määrusega (EÜ) nr 2091/94 [5] võttis komisjon Taiwanist ja Vietnamist pärit küüslaugu impordi suhtes kohaldatava kaitsemeetme, millega peatati 31. maini 1995 nende kahe riigiga seotud impordilitsentside väljastamine;
Taiwani suhtes ei tohiks seda kaitsemeedet enam kohaldada; põhjendatud kahtluste tõttu Taiwanist imporditud küüslaugu tegelikus päritolus ja ebatäpsete dokumentide põhjustatud kaubandushäirete vältimiseks tuleks kaitsemeede asendada komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, [6] viimati muudetud määrusega (EÜ) nr 3254/94 [7] artiklite 55-65 kohaselt riigi pädevate ametiasutuste väljastatavate päritolusertifikaatidega; samal põhjusel tuleb nõuda Taiwanist pärit küüslaugu vedamist otse ühendusse;
käesolevas määruses sätestatud meetmed on kooskõlas puu- ja köögiviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Alates käesoleva määruse jõustumise kuupäevast ei kohaldata enam Taiwani suhtes määrust (EÜ) nr 2091/94.
Artikkel 2
1. Taiwanist pärit küüslauk lubatakse ühenduses vabasse ringlusse, kui:
a) esitatakse määruse (EMÜ) nr 2454/93 artiklite 55-65 kohaselt päritoluriigi pädevate ametiasutuste väljastatud päritolusertifikaat;
ja
b) toode veetakse Taiwanist otse ühendusse.
2. Sertifikaate väljastavad pädevad asutused on loetletud lisas.
3. Järgmisi juhtumeid käsitatakse otseveona Taiwanist ühendusse:
a) tooteid ei veeta ühegi teise riigi territooriumi kaudu;
b) tooteid veetakse muude riikide kui Taiwani territooriumi kaudu, laadides neid niisugustes riikides ümber või ladustades ajutiselt või mitte, tingimusel et vedu nende riikide kaudu on õigustatud geograafiliste tingimuste või veonõuete tõttu ja:
- tooted on transiit- või ladustamisriigis tollijärelevalve all,
- tooteid ei ole antud käibesse ega lubatud tarbimiseks ringlusse,
ja
- tooteid on üksnes peale või ümber laaditud või seisundi säilitamiseks käideldud.
4. Lõike 3 punktis b sätestatud tingimuste täitmise tõendamiseks esitatakse ühenduse tolliasutusele:
a) Taiwanis väljastatud üksainus veodokument, mis hõlmab teekonda läbi transiitriigi;
b) transiitriigi tolli väljastatud tõend:
- milles on kauba täpne kirjeldus,
- milles on märgitud kauba maha- ja ümberlaadimiskuupäevad või laevade lastimis- ja lossimiskuupäevad koos andmetega kasutatavate laevade kohta, ja
- mis tõendab, millistel tingimustel oli kaup transiitriigis;
või
c) eespool nimetatute puudumisel kõik muud tõendavad dokumendid.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 15. mai 1995

Labels: 8
3
17
18